Súradnice: 42°08′57″S 24°45′15″V﻿ / ﻿42,14917°S 24,75417°V﻿ / 42.14917; 24.75417

**Pavlitiho dom** (bulh. Павлитова къща – *Pavlitova kăšta*) je meštiansky dom z obdobia bulharského národného obrodenia, nachádzajúci sa v centrálnej časti mesta Plovdiv v Plovdivskej oblasti v južnom Bulharsku.

Iné názvy
---------

Budova je známa aj ako **Dom Georgiho Pavlitiho** (bulh. Къща на Георги Павлити – *Kăšta na Georgi Pavliti*), **Dom Pavlitiho** (bulh. Къща на Павлити – *Kăšta na Pavliti*) alebo aj ako **Modrý dom** (bulh. Синята къща – *Siňata kăšta*)

Lokalita
--------

Pavlitiho dom leží v centrálnej časti mesta Plovdiv v rámci architektonicko-historickej rezervácie Starý Plovdiv na ulici *„Christo Peev"* (bulh. улица „Христо Пеев") č. 8 v susedstve Dančovovho domu a neďaleko historickej brány Chisar kapija.

Dejiny a súčasnosť
------------------

Výstavba budovy sa začala v roku 1849 a ukončená bola v roku 1850. Dom bol už začiatkom 20. storočia v havarijnom stave, čo dokazujú snímky dochované v archíve. Tak ostal až do konca 70. rokov 20. storočia, kedy prebehla reštaurácia budovy. Krátko po nej bola budova poškodená v dôsledku požiaru, ktorý poznamenal predovšetkým druhé poschodie domu, ktorý musel byť následne opätovne reštaurovaný. V budove sídlili napríklad tzv. *Národný fond „13. storočí Bulharska"* (bulh. Национален фонд „13 века България" – *Nacionalen fond „13 veka Bălgarija"*), alebo *Študentský tvorivý dom* (bulh. Студентски творчески дом – *Studentski tvorčeski dom*). a naposledy v rokoch 2011 – 2017 aj tzv. *Obecný fond „Plovdiv 2019"* (bulh. Общинска фондация „Пловдив 2019" – *Obštinska fondacija „Plovdiv 2019"*), ktorá pripravovala program s ktorým sa mesto úspešne uchádzalo o pridelenie titulu Európskeho hlavného mesta kultúry pre rok 2019 – *Plovdiv – Evropejska stolica na kulturata 2019* (bulh. Пловдив – Европейска столица на културата 2019).

Charakteristika
---------------

Dom je dvojposchodový, symetrického typu. Budova má vysoký suterén a z tohto dôvodu sa javí pri pohľade z ulice ako trojposchodová. Arkierové časti budovy sú zvonku podopreté drevenými podperami. Jedným z najzaujímavejších prvkov stavby sú fasády s oknami zakončenými polkruhovými arkádovými oblúkmi. Obidve poschodia sú interiérovo rozložené tak, že okolo centrálne umiestneného salónu sú rozmiestnené štyri izby. Pri vstupe z dvora sa za portikom na prvom poschodí nachádza salón (vestibul), pričom po stranách sú oproti sebe vchody do prvých dvoch izieb a na druhej strane oproti vstupu do budovy vchody do ostávajúcich dvoch izieb. Na ľavej strane sa za prvou izbou nachádza schodisko, ktoré vedia na druhé poschodie do salónu, ktorý je v časti obrátenej do dvora zakončený arkierom, ktorý sa nachádza priamo nad vstupným portikom. V dvoch izbách (vo východnej časti domu) na druhom poschodí sa zachovali originálne zdobené stropy, kde sú na podklade z tkaniny aplikované rôzne drevené elementy. Izby v dome sú vyzdobené aj freskami. Z tohto hľadiska patrí medzi najzaujímavejšie vyzdobené miesta severozápadne položená izba na prvom poschodí, kde sa na hnedom podklade dochovala maľba mladého sediaceho muža držiaceho v ruke cigaretu. Jedná sa o vzácny typ stenomaľby z obdobia bulharského národného obrodenia, keďže zobrazuje scénu z bežného života, ktoré sa nezobrazovali často.

Štatút a dôvod pamiatkovej ochrany
----------------------------------

Kategória: kultúrna pamiatka národného významu

Budova bola vyhlásená za kultúrnu pamiatku v Štátnom vestníku č.25 z roku 1998, pričom ako dôvod ochrany boli uvedené umelecká a historická hodnota budovy. Názov budovy ako je uvedený na zozname kultúrnych pamiatok národného významu je *Pavlitova kăšta* (bulh. Павлитова къща, doslova *Pavlitiho dom*).

Galéria
-------

* pohľad na budovu a vstup do dvora zo západupohľad na budovu a vstup do dvora zo západu
* pohľad na budovu a ulicu „Christo Peev" z východupohľad na budovu a ulicu „Christo Peev" z východu
* pohľad na budovu z juhupohľad na budovu z juhu
* celkový pohľad na budovu zo severovýchoducelkový pohľad na budovu zo severovýchodu
* pohľad na časť severnej fasády budovypohľad na časť severnej fasády budovy
* detail z rohu fasádydetail z rohu fasády
* detailný pohľad na časť severnej fasádydetailný pohľad na časť severnej fasády
* detailný pohľad na časť západnej fasádydetailný pohľad na časť západnej fasády
* detailný pohľad na ozdobnú maľbu vo vrchnej časti západnej fasádydetailný pohľad na ozdobnú maľbu vo vrchnej časti západnej fasády
* detailný pohľad na vchod do budovy zo západnej stranydetailný pohľad na vchod do budovy zo západnej strany
* tabuľa označujúca kultúrnu pamiatkutabuľa označujúca kultúrnu pamiatku

Referencie
----------

1. 1 2 3 4 5 6 7 8 9 10 11 12 13 14  RAJČEVSKI, Georgi. Plovdivska enciklopedija – šesto preraboteno i dopălneno izdanie. Plovdiv : Izdatelska kăšta „Glas". 2017. 474 s. ISBN 9789544915537. S. 358 – 359. (po bulharsky)
2. 1 2 3 4 5 6  mc.government.bg
3. 1 2 3 4  MATEEV, Matej. Plovdiv – Stolicata na bălgarskija barok. Plovdiv : Nacionalna akademija na architekturata. 2003. 728 s. ISBN 9789549103816. S. 214 – 215. (po bulharsky)
4. 1 2 3 4 5 6 7 8 9 10 11 12  KALINKOVA, Penka. Poznatijat nepoznat Plovdiv. Plovdiv : Obština Plovdiv – Rakursi OOD. 2018. 272 s. ISBN 9789548852845. S. 35 – 36. (po bulharsky)
5. 1 2 3 4 5 6  visitplovdiv.com
6. 1 2   *digital.plovdiv.bg* [online]. [Cit. 2021-02-10]. Dostupné online. Archivované 2021-02-10 z originálu.

Iné projekty
------------

Commons
* Spolupracuj na Commons Commons ponúka multimediálne súbory na tému **Pavlitiho dom**